Edicti

Edicti (oik. Mico Verneri Kristian Pellikka, s. 1998 Helsinki) on suomalainen laulaja, lauluntekijä ja muusikko. Edictin musiikki on tyylilajiltaan vaihtoehtoista poppia. Hänen tunnetuin kappaleensa on ”En sitä tarkoittanut”, jolla vierailee F.
Ura.
Alkuvaiheet ja "Vailla" (2015-2017).
Pellikka on julkaissut musiikkia 2010-luvun puolivälistä. Hän aloitti uransa rapmusiikilla, jota julkaisi eri artistinimillä SoundCloudiin, kaseteille ja myöhemmin myös Spotifyhin. Ensimmäisten julkaisujen kuuntelijaluvut olivat melko vähäisiä, noin kymmeniä tuhansia per kappale. Kappaleet kuitenkin auttoivat saavuttamaan pienimuotoista huomiota, kuten vierailun Radio Helsingin ohjelmassa Pyhimyksen kanssa vuonna 2017.
Edictin ensimmäinen albumi "Vailla" julkaistiin omakustanteena joulukuussa 2017. Siltä ei julkaistu yhtäkään singleä. Levyn kuunnelluin kappale on nimikkokappale ”Vailla”, jolla vierailevat Ibe ja Pianomies. Näiden lisäksi albumilla vierailevat OD Kokemus, Ikonico ja Vanha Kettu. Edicti on jälkikäteen kuvaillut levyn esittämistä livenä haastavaksi, koska koki jääneensä 2017 nousseesta uuden rapin aallosta ”vähän rannalle - - taideräppi jäi sen kaiken alle”.
Tauko ja "Vialla" (2017-2023).
Ensimmäisen albuminsa jälkeen Edicti piti taukoa musiikin julkaisemisesta ja osin myös sen tekemisestä. Edictin mukaan lukioaikaiset yhteistyökumppanit lähtivät eri suuntiin, eikä hän ollut varma, mitä tehdä musiikillisesti seuraavaksi. Niin sanottuna korona-aikana Edicti alkoi tehdä musiikkia uusien tuottajien, Krisin ja Okko Ilmarin, kanssa.
”Sisälläni” oli ensimmäinen Edictin julkaisema single "Vaillan" jälkeen ja samalla ensimmäinen single tulevalta albumilta "Vialla". Single julkaistiin musiikkivideon kanssa lokakuussa 2021. "Vialla"-albumin muut singlet julkaistiin vuonna 2022: ”Erottiin jo”, ”Irti” ja ”Muistanu”, josta julkaistiin myös musiikkivideo. Ne saivat julkaisujensa aikaan maltillisesti huomiota, joskin ”Muistanu” niistä eniten. Kaikki neljä singleä antoivat osviittaa Edictin tyylimuutoksesta rapista kohti lauletumpaa musiikkia.
Edictin toinen albumi "Vialla" julkaistiin omakustanteena tammikuussa 2023. Edicti on kuvannut levyä ”comebackiksi”, eikä sillä ole vierailijoita. Albumia on kuunneltu huomattavasti enemmän kuin esikoista, yhteensä noin 700 000 kertaa, mutta se ei ole saavuttanut suurta kaupallista suosiota. Albumilta julkaistiin jälkisinglenä remix ”Pliis”-kappaleesta, jolla vierailee yhdysvaltalainen Bobby Raps.
Keväällä 2023 Edicti vieraili yhdessä Tupen kanssa Venetian kappaleella ”Muuta ku aikaa”. Se oli siihenastisista Edictin julkaisemista biiseistä menestynein. Julkaisulla Edicti päätyi ensimmäistä kertaa Suomen Spotifyn Top 200 -listalle, sijalle 132.
Johanna Kustannus, "En sitä tarkoittanut" ja kolmas albumi (2023-).
Pian edellisen albumin jälkeen tiedotettiin Edictin levytyssopimuksesta Universalin alaiselle Johanna Kustannukselle. Levymerkin johtaja Meri Timgren kuvasi Edictin ”edustavan erinomaisesti sitä, mitä Johanna Kustannus on tänä päivänä” viitaten Johannan pitkään historiaan.
Edictin ensimmäiset singlet levymerkiltä, ”Kulta sä lupasit” ja ”Jäänmurtaja”, julkaistiin lokakuussa 2023 ja helmikuussa 2024. Näiden yhteydessä julkistettiin Edictin kolmannen albumin olevan tekeillä. Albumin vastaava tuottaja on Okko Ilmari.
Toukokuussa 2024 julkaistiin ”En sitä tarkoittanut”, jolla vierailee F. Se kohosi parhaimmillaan Suomen Spotifyn Top 50 -listalla sijalle 3. Se saavutti platinaa kesän 2024 aikana, ja on yhteensä striimannut yli kuusi miljoonaa kertaa. Kappaleen ovat kirjoittaneet artistien lisäksi Emmi Haapaniemi ja Okko Saastamoinen.
Elokuussa 2024 julkaistiin tulevan albumin neljäs single ”Huominen ei löydä meitä”, jolla vierailee Ville Veikka.
Muuta.
Pellikka on kirjoittanut kappaleita myös muille artisteille, kuten Tumelle ja Victor Nordikselle. Hän on maininnut musiikillisiksi esikuvikseen muun muassa Bobby Rapsin, Khidin ja Yung Leanin.
Pellikka on tehnyt viihteellisempää musiikkia nimellä Matt Coil. Tumen ja Matt Coilin kappale ”R-I-K-A-S (Kultachain)” oli hitti ilmestymisvuonnaan 2020. Sitä on striimattu Spotifyssa yli kuusi miljoonaa kertaa.
Pellikka on käynyt Kallion lukion. Hän pitää lukiota tärkeänä paikkana tekijyytensä kehittymiselle. Pellikka on tehnyt töitä Yleisradiolle. Hän on muun muassa ollut audiotoimittajana YleX:llä sekä käsikirjoittanut ja ohjannut Ylen tilaaman rap-dokumentin RäpID.